text: বিশ্বনাথে জোরপূর্বক রাস্তা নির্মাণ : মামলা - বিশ্বনাথ বিডি ২৪ - Bishwanath BD 24
  বিশ্বনাথ বিডি ২৪ || 25 November, 2020, 8:11 PM || বিশ্বনাথ
  বিশ্বনাথবিডি২৪:- বিশ্বনাথে তালিবুর রহমান কলু মিয়া (৬৫) নামে এক নিরীহ বৃদ্ধের জমি দখল করে অস্ত্রের মুখে ভয়ভীতি দেখিয়ে জোরপূর্বক দখল করে সেখানে ব্যক্তিগত রাস্তা নির্মাণের অপচেষ্টার অভিযোগে থানায় মামলা দায়ের করা হয়েছে।
  গত সোমবার (২৩ নভেম্বর) ওই বৃদ্ধ ৭ জনের নাম উল্লেখ করে ২০/২৫জনকে অজ্ঞাতনামা আসামী রেখে বিশ্বনাথ থানায় মামলা (নং ১৭) দায়ের করেন। কলু মিয়া উপজেলার খাজাঞ্চী ইউনিয়নের রঘুপুর গ্রামের মৃত মহিজুল্লাহর ছেলে।
  মামলার এজাহারে বৃদ্ধ কলু মিয়া উল্লেখ করেন, গত ২৩ নভেম্বর ভোরে অভিযুক্ত আসামীরা দেশীয় অস্ত্র নিয়ে সংঘবদ্ধ হয়ে তার বসতবাড়ি সংলগ্ন উত্তর দিকের জমির (তফসিল ঃ সিলেটের বিশ্বনাথ থানার মৌজা নোয়াগাঁও, জেএল নং-৪০, এসএ খতিয়ান নং- ৭০১, আরএস খতিয়ান নং-৭০৬, এসএ দাগ নং-৩০৯১, পরিমাণ-.০৪ একর) লাউ-কুমড়ো গাছ কেটে ওই জমির মাটি দিয়েই তাদের ব্যক্তিগত যাতায়াতের রাস্তা নির্মাণ করতে থাকে।
  তিনি বাঁধা দিলে তারা তাকে হত্যার ভয় দেখিয়ে জোরপূর্বক রাস্তা নির্মাণ করবেই বলে হুমকি দিয়ে চলে যায়। বুধবার (২৫ নভেম্বর) দুপুরে সরেজমিন রঘুপুর গ্রামে গিয়ে দেখা যায়, অভিযোগকারী বৃদ্ধের বসতবাড়ির উত্তর দিকের ওই জমির মাটি কেটে ওই জমির উপর দিয়েই একটি রাস্তা আংশিক নির্মাণ করা হয়েছে।
  এসময় স্থানীয় কয়েকজন গণমান্য ব্যক্তির সাথে কথা হলে তারা কলু মিয়ার অভিযোগটি সত্য বলে স্বীকার করেন। এ ব্যাপারে জানতে চাওয়া হলে অভিযুক্ত আরশ আলী সাংবাদিকদের বলেন, 'ওই জমি আমরা তালিবুর রহমান কলু মিয়ার বোনের কাছ থেকে ক্রয় করেছি।
  আমাদের জমির পর্চা ও নামজারি আছে। আমরা আমাদের নিজস্ব জমিতেই রাস্তা নির্মাণ করতেছি।' বিশ্বনাথ থানার অফিসার ইন চার্জ (ওসি) শামীম মুসা জানান, 'পুলিশ ইতোমধ্যে তিন আসামীকে গ্রেপ্তার করেছে। এ বিষয়ে আইন অনুযায়ী পদক্ষেপ নেয়া হচ্ছে।'